उत्तर प्रदेश में कोरोना के 32993 नए केस, 265 लोगों की गई जान, अकेले लखनऊ में 39 मौतें
उत्तर प्रदेश में कोरोना वायरस का बढ़ता संक्रमण चिंता का कारण बन चुका है। संक्रमण की वजह से उत्तर प्रदेश में होने वाली मौतों के आंकड़े में तेजी से बढ़ोतरी हुई है।
लखनऊ: उत्तर प्रदेश में कोरोना वायरस का बढ़ता संक्रमण चिंता का कारण बन चुका है। संक्रमण की वजह से उत्तर प्रदेश में होने वाली मौतों के आंकड़े में तेजी से बढ़ोतरी हुई है। उत्तर प्रदेश स्वास्थ्य विभाग की तरफ से जारी किए गए आंकड़ों के अनुसार पिछले 24 घंटों के दौरान पूरे राज्य में कोरोना वायरस की वजह से 265 लोगों की जान गई है। पूरे यूपी में कोरोना की वजह से एक दिन में हुई यह अबतक की सबसे ज्यादा मौतें हैं। राज्य में अब तक कोरोना से कुल 1167 मौतें हो चुकी हैं। उत्तर प्रदेश में लखनऊ, प्रयागराज, वाराणसी, कानपुर, गौतमबुद्धनगर और गाजियाबाद में ज्यादा मौतें हो रही हैं। पिछले 24 घंटों के दौरान लखनऊ में 39 मरीजों की मौत हुई। वहीं, गाजियाबाद और कानपुर में 15-15 लोगों की जान गई है जबकि प्रयागराज और वाराणसी में 13-13 तथा गौतमबुद्ध नगर में 12 लोगों की कोरोना की वजह से जान गई है। पिछले 24 घंटों के दौरान उत्तर प्रदेश में कोरोना वायरस के 32993 नए मामले सामने आए हैं। पिछले 24 घंटों के दौरान पूरे राज्य में 1.84 लाख से ज्यादा कोरोना टेस्ट हुए हैं यानि कोरोना का पॉजिटिविटी रेट लगभग 18 प्रतिशत दर्ज किया गया है। उत्तर प्रदेश में पिछले 24 घंटों के दौरान सबसे ज्यादा मामले लखनऊ में दर्ज किए गये हैं जहां पर 4437 केस आए हैं, इसके बाद कानपुर नगर में 2320, वाराणसी में 1752, प्रयागराज में 1521, गौतमबुद्ध नगर में 971 तथा गाजियाबाद में 1068 नए मामले दर्ज किए गए हैं। अबतक उत्तर प्रदेश में 1153097 कोरोना मामले दर्ज किए जा चुके हैं जिनमें 834961 लोग पूरी तरह से ठीक भी हो चुके हैं, उत्तर प्रदेश में फिलहाल कोरोना वायरस के 306458 एक्टिव मामले हैं।